Baber Hengel Deel 5 | Visvang | Platannas | Tegnieke | Bloed | Wenke
Deel 5 – Hengeltegnieke en Platannas (Oorspronklik deur Henkor gepubliseer in Top Tips – Maart 2000)
Hengel tegnieke vir baber vanaf die oewer en vanaf ‘n boot verskil bloot in die manier van aanbieding.
Vanaf ‘n boot kan baie meer water gedek word en daar kan ook van bewegende aas gebruik word, soos byvoorbeeld om die aas agter die boot aan te sleep.
As daar vanaf ‘n geankerde boot gehengel word, is die verskil tussen oewer en boothengel eintlik bitter min. Al verskil is dat die boot gebruik kan word om beter plekke op te soek, en dat langer stokke vanaf die oewer gebruik word, om verder te kan gooi. 6-8’ stokke word normaalweg op bote gebruik en 8-10’ vanaf die oewer.
STROPPE EN HOEKE
Stroppe vir baberhengel is baie eenvoudig – daar is niks van die verfyning wat met karp stroppe die geval is nie, en een strop kan vir alle baberase gebruik word deur slegs hoeke groottes te wissel. ‘n Effektiewe strop om die aas mee aan te bied is ‘n sterk enkelhoek strop met ‘n glysinker. Plaas ‘n glysinker op die hooflyn wat jy dan aan ‘n swivel vasknoop. Aan die anderkant van die swivel knoop jy jou stroplyn vas. Die enkelhoek word nou, 15-60cm verder, aan die onderpunt van die stroplyn vasgemaak. Die strop kan langer gemaak word om die aas van die bodem te laat dryf, of korter om dit naby die bodem te hou.
Wanneer babers die aas optel, het hulle die gewoonte om die kop weerskante toe te skud, wat veroorsaak dat die hoek gewoonlik in die mondhoeke vasgeslaan word. Dit is dus uiters belangrik dat goeie gehalte, en baie skerp, hoeke gebruik word. Hoek groottes moet aangepas word by die grootte van die aas, kleiner hoekies met klein ase en groter hoeke met groter ase.
Nylon stroplyn moet van hoë gehalte wees, en sowat 0.40mm tot 0.50mm in dikte. Babers se lippe is oortrek met fyn rasperagtige tandjies, en met die geveg sal dunner stroplyn baie vinnig deurgeskaaf word. Dis veral belangrik wanneer jy groter vis vang. Nie net moet stroplyn goed skaafbestand wees nie, maar dit moet ook taamlik soepel wees, om die aas natuurlik te laat rondbeweeg. Hengelaars wat bulle teiken, 20kg en groter, gebruik oor die algemeen nie nylon vir stroplyn nie. Sommige gebruik nog plasties bedekte draad maar die meeste gebruik vandag doelgemaakte strop braid, wat
baie sagter en soepler is, en werklik skaafbestand is. Die beste strop braid vir baber is Climax Trophy Catfish Leader en Kryston Ton-Up. Beide is doelgemaak om werklik skaafbestand te wees en word in Europa gebruik wanneer bulle van 45kg plus geteiken word. Hoë breeksterkte maak nie ‘n lyn skaafbestand nie. Die dikte van die lyn, maar veral die tipe behandelings wat dit kry, bepaal hoe skaafbestand dit sal wees. Moet dus nie braid wat doelgemaak is vir hooflyn, ongeag hoe sterk dit is, vir stroppe gebruik nie. Braid hooflyn mag goed genoeg skaafbestand wees vir die normale obstruksies in die water, maar dis heeltemal te dun vir groot baber se rasperagtige tandjies; dit sal deurskuur tydens die geveg, en jy sal vis verloor! Stewige knope is, soos maar met enige soort hengel, baie belangrik. Babers is sterk vegters, so sit gerus ‘n druppel doelgemaakte strop gom (Gardner Rig Glue) bo-op die knope. Dit versterk alle knope, en in braid se geval verhoed dit ook dat die braid, in die knoop, gly.
Platties is seker een van die gewildste baberaas in Suid Afrika. Dit word of dood of lewendig gebruik. In die vroeë somer word klein platties of groot paddavissies gebruik, en soos die somer vorder, en platties groei, word groter platties gebruik.
Daar is verskillende maniere om ‘n plattie op die hoek te plaas, maar die mees effektiewe manier is om die hoek van onder af deur die plattie se lippe te steek sodat die hoek se punt na bo is.
Dit gebeur baie dat wanneer van ‘n lewendige plattie gebruik gemaak word, dit met die lyn opklim as die baber dit aanval. As die baber dan kant toe kom, sien die verbaasde hengelaar dat die plattie met die lyn op beweeg het. Hierdie eienskap van lewendige plattie aas maak dit ‘n gewilde aas, want nie net is dit deel van die baber se natuurlike kos nie, maar kan ook weer gebruik word.
Nog ‘n metode is om die hoek deur die plattie se onderlyf, tussen die agterbene, te steek. Die nadeel van hierdie metode is dat dit kan gebeur dat die hoek nie vas slaan as die hengelaar vaskap nie, en ook dat dit die plattie se bewegings belemmer.
Jy kan ook twee platties op een hoek monteer. Die twee irriteer mekaar tot so ‘n mate dat hulle altyd aan die beweeg is, wat natuurlik enige baber se aandag sal trek. Hierdie metode is veral voordelig wanneer daar vroeg in die seisoen groot paddavissies of klein platties
Iets wat in gedagte gehou moet word is dat platties nie onbepaald onder water kan lewe nie. Dus, as jy jou plattie vir ‘n lang tydperk in die water los, oor byte skaars is, sal sy bewegings net babers se aandag kan trek solank hy lewe. Voor ‘n lewendige plattie in die water gegooi word, moet dit met ‘n skoon lap “droogskoongemaak” word. Die rede hiervoor is dat ‘n plattie slym op sy vel afskei wanneer dit onder stres verkeer. Dit is ‘n natuurlike afskrikmiddel en ‘n baber sal so ‘n plattie uitlos. Deur dit eers met ‘n lap skoon te maak word die slym afgehaal. Platties kan altyd in bloed gedoop word om hul meer lok-aantreklik te maak.
Lewendige platties het die manier om onder gras, klippe en ander obstruksies weg te kruip sodat die baber dit nie kan bykom nie. En babers kan natuurlik net iets eet wat hulle kan bykom. In waters met redelike skoon bodems, of sanderige bodems, gebruik ek somtyds lewendige platties, maar in waters waar baie klippe en obstruksies voorkom hengel ek slegs met dooie platties. Oor die algemeen verkies ek egter om met dooie platties te hengel, en, ek vang meer vis met dooie platties, as met lewendige platties. Die redes daarvoor is dat dooie platties nie kan wegkruip nie, hulle is dus altyd vir die vis bereikbaar. Ek voer ook altyd om babers te lok, en as hulle eers in die teiken gebied is, speel beweging van die aas nie ‘n groot faktor nie. Dan is die lok-aantreklikheid van aas die belangrikste faktor, dus bewerk ek die dooie platties ‘n bietjie om hulle baie meer lok-aantrekliker vir babers te maak as wat beweging ooit sal wees. Met dooie platties kan jy die pens liggies oopsny om die maagsappe uit te laat, of die agterbene kan afgesny word om ‘n bloedspoor te los. Die pens kan ook met bloed ingespuit word. Die kombinasie van maagsappe en bloed is ‘n reuk wat babers nie kan weerstaan nie. Dooie platties word, net soos lewendige platties, op die hoek geplaas. Steek die hoek van onder af deur die plattie se lippe sodat die hoek se punt na bo is.